De fatale magiryktene om alenemoren Marit

Lars: I en robåt ute på havet langs Finnmarkskysten i 1634, sitter en gruppe menn. Midt iblant er det en kvinne uten hår på hodet

Hun er mistenkt for å ha drept flere sjømenn til havs de siste årene med svart magi.

Kvinnen skal straks utsettes for den beryktede vanntesten, testen som er det kraftigste indisium på om hun er trollkvinne eller ikke. Flyter hun, er hun skyldig og må brennes på bålet. Synker hun er hun uskyldig.

Når båten med følget har kommet langt nok fra land, kler de henne naken og binder henne fast på hender og føtter. Så bærer de henne til kanten av båten og kaster henne i sjøen.

VIGNETT

Chris: Det var en kald mandag i april, i 1634. Blant de små, slitte trehusklyngene i det harde og steinede landskapet på det lille fiskeværet Makkaur i Finnmark, så kunne man skimte alenemoren og enkefruen Marit Thamisdatter.

Lars: Chris Nyborg, Historiker på Nasjonalbiblioteket

Chris: På grunn av dårlig fiske hadde mange flyttet fra det lille fiskeværet. Og hungersnøden rev i kroppene til de som var igjen. Marit gikk ofte fra dør til dør og ba om hjelp til å brødfø seg selv og sønnen.

Denne dagen skulle hennes allerede vanskelige liv bli satt på en enda mer alvorlig prøve.

Snart kunne Marit nemlig se et følge av menn nærme seg huset hennes. Og blant dem kunne hun se naboen Jeremias.

Jeremias var en viktig mann med mye makt. Han var underfogd i Makkaur, og representerte myndighetene når folk skulle tiltales for forbrytelser. Og da resten av følget presenterte seg forstod Marit at det var illevarslende. Det var nemlig sorenskriveren og fogden i Finnmark som hadde tatt turen til henne med alvorlige anklager. De beskyldte henne for å drive med svart magi, hun var en heks.

Lars: I flere år hadde Sorenskriveren i Finnmark, Niels Jensen Sael (Sal), og Fogden, Jørgen Knudtzen, stått i spissen for å knuse det de mente var et hemmelig nettverk som spredte død og fordervelse med svart magi i landets nordligste fylke.

Og nå kunne følget utenfor plassen til Marit fortelle at en i hennes omgangskrets, Ingeborg fra Vardø, stedet som lå bare noen mil unna Makkaur, akkurat hadde blitt dømt for å bedrive svart magi. Før Ingeborg ble brent, hadde hun sagt at også Marit var trollkvinne.

*SITAT: “Kona til Erik Kven i Makkaur var i en gåseskikkelse og hun brukte trolldom mot Josefsa folk i Makkaur med flere”.*

Lars: Og når Marit sto der og fikk denne beskjeden, visste hun at hun var i fare. For når sånne som henne ble beskylt for å bedrive trolldom, kunne det bety den visse død.

Hun var fattig og uten en mann til å beskytte seg. Og det var ofte at det var de fattige som ble beskyldt for å bedrive svart magi. Dessuten hadde Marit vært gift med en kvensk mann og hadde selv kvenske aner. Dette talte heller ikke til hennes fordel.

På 1600-tallet ble det jaktet hekser over hele Europa. I Finnmark bodde mange samer og kvener. Og disse gruppene ble ofte beskyldt for å drive med trolldom. Selv kongen i København, Christian den 4, var redd for menneskene som bodde rundt omkring på disse fiskeværene.

*SITAT: “Som erfaringen viser, er de nevnte finner og lapper av natur henfallen til bruk av trolldom.*

*Av den grunn tør verken nordmenn eller andre gudfryktige folk å bo i deres nærhet, langt mindre å bosette seg i de fjordene hvor det er mange finner.*

*Derfor skal du ha et strengt og alvorlig oppsyn med dem, slik at de som blir funnet skyldig i å bruke trolldom, gjennom dom og straff, uten all nåde avlives.*

*Kong Christian den 4. 1609”.*

Chris: Marit benektet alt sammen og stilte seg HELT uforstående til dette. Men uansett hvor mye Marit nektet, så var hjalp det ikke.

De trodde ikke på henne og beordret henne til å møte opp på det provisoriske tinget som skulle settes opp i en fiskebod i bygda seinere på dagen. Der ville hun bli formelt konfrontert med anklagene.

Men det var ikke helt svart. For anklagerne hadde en svak sak:

Slik saken sto nå, så var det kun Ingeborgs tilståelse de hadde, kvinnen som hadde kastet Marit inn i saken. Og det holdt ikke til å få Marit dømt. For loven var nemlig sånn at hvis Marit klarte å få 11 andre kvinner fra Makkaur til å sverge på at hun ikke var skyldig, så måtte de slippe henne.

Nå måtte Marit sette himmel og jord i bevegelse, skulle hun rekke å samle 11 vitner til rettssaken på tinget seinere på dagen.

Hun måtte haste rundt til naboene og trygle om hjelp. Det stod rett og slett om livet.

Men å få hjelp fra folka i bygda var ikke bare lett. Mange av menneskene som bodde i området- Enten de var nordmenn, samer eller kvener, visste at det innebar en stor risiko å blande seg inn i slike saker.

Fattigdom gjorde at de var nederst på rangstigen. Og hvis de *i tillegg* tilhørte en minoritet talte det ikke til deres fordel. Samfunnet beskyttet ikke nødvendigvis sånne som dem.

Det var best å holde seg unna øvrigheten. Ellers risikerte de selv å bli både mistenkt og innblandet.

Etter kort tid viste det seg at ingen av naboene hennes ville stille opp for alenemoren med den svære kjeften. Marit måtte gå uten allierte til fiskeboden.

I lokalet satt hele bygda. 11 lokale menn var utpekt som lekdommere og tok plass sammen med sorenskriveren og fogden.

Fogden satte det hele i gang, og spurte om noen av kvinnene ville sverge på at Marit var uskyldig, men heller ikke da fikk hun noe støtte.

Så behandlingen av saken gikk videre og fogden foreslo neste steg: Vannprøven.

Lars: Vannprøven var en velkjent metode, riktig nok uten hjemmel i loven, men som folk trodde kunne gi et klart svar på skyld eller uskyld fra Gud selv. Metoden gikk ut på å kaste den mistenkte på havet.

Det var et bilde på guds hellige dåpsvann. Hvis hun sank, var hun uskyldig. Men hvis hun fløt, var hun i allianse med satan. Derfor skulle vanntesten være en sikker test for myndighetene.

Chris: Forsamling ga fogden medhold i dette forslaget med en gang. Og Marit fikk beskjed om at hun skulle testes ganske snart.

Men før vannprøven måtte Marit sjekkes for djevelmerker. Slike merker kunne hjelpe trollkvinner å bestå vannprøven. Disse merkene var et synlig bevis på en pakt med djevelen. Det kunne være alt fra føflekker til arr.

Bøddelen gikk fram får å sjekke henne for djevelmerker. Han holdt Marit fast, og barberte av henne alt håret. Ingen kroppsdeler ble spart.

Men da han ikke fant et eneste djevelmerke på huden, så undersøkte han videre etter spor av djevelmerker i kroppsåpningene hennes. Men heller ikke her fant han noen.

Så da bar det ut av fiskeboden, og ut på havet. Der skulle de få det endelige svaret.

Et godt stykke ute på havet, ble Marit avkledd alle plagg, helt til hun var naken. Hun ble bundet fast på hender og føtter.

Så ble hun løftet bort til ripa, og kastet ned i det iskalde vannet.

Sorenskriveren, fogden og naboen Jeremias ventet spent. Var hun trollkvinne eller ikke.

Marit fløt på vannet. Et sterkere indisium kunne ikke retten ha fått. Gud hadde støtt Marit fra seg. Derfor fløt hun. Hun var i allianse med Satan.

Marit ble fisket ut av det iskalde vannet, fraktet tilbake til land, og rettssaken fortsatte.

Lars: Og tilbake i Makkaur fortsatte Marit å nekte.

Chris: Ja, men nå hadde tinget fått nok.

De hadde bevisene de trengte. Men sammenlignet med andre rettssaker, så hadde de fortsatt et spinkelt juridisk grunnlag. Den avgjørende tilståelsen fra Marit, den manglet!

Sorenskriveren, fogden, Jeremias og de andre 11 lekdommerne stod i en vanskelig situasjon.

Fogden nedla påstand om dødsstraff med bålbrenning. For han mente at den eneste måten å rense trollfolk på var å brenne opp kroppene deres. Først da ville djevelen forlate sjelen.

Og like etter kom dommen

SITAT: *“Siden hun to ganger er utlagt for å ha vært med og forgjøre folk, samt er prøvet på sjøen og dermed er funnet skyldig, kunne vi ikke rettere kjenne enn at hun jo skal miste sitt liv til ild og bål.”*

Chris: Det var nå et faktum. Det var ingen vei tilbake. Marit var dømt til døden, og hun skulle drepes på bålet. Ingen naboer hadde støttet henne. Hun var lutfattig, og nederst på samfunnets rangstige.

Lars: Etter flere år med slit tok livet altså en siste grufull vending.

Chris: Ja, Marit skulle brennes levende mens alle naboene skulle se henne lide i flammehavet. Men det gjenstod en ting til. De var nemlig ikke helt i mål.

Selv om retten hadde dømt henne og saken sånt sett var over, så var det en i retten som fortsatt ikke var fornøyd med utfallet: og det var fogden -

Han håpet på at Marit skulle sladre om flere trollkvinner i området som hun samarbeidet med. Så det ble gitt ordre om at Marit skulle inn til pinlig forhør - tortur kaller vi det i dag.

Lars: Pinlig forhør varte i flere timer, Det var vanlig at ofrene ble brent med glødende jernstenger. Selv om fangen sprakk etter noen minutter og tilsto, så fortsatte torturen en god stund til.

Chris: Mens Marit var bundet og hjelpeløs begynte bøddelen å torturere henne.

Han tok fram en kniv, og begynte å skjære i øyebrynene, han var igjen på jakt etter djevelmerker.

Bøddelen fikk en reaksjon fra Marit som senere ble beskrevet som en “demon- jagende egenskap”. Og selv om de ikke fant noen djevelmerker, så skrev de at “Satan for straks fra henne”.

Etter torturen ble Marit kastet i et fangehull. Og neste dag kom anklagerne på besøk:

Sorenskriveren og hans følge ventet spent på hva Marit hadde å si. Utslitt og skadd tilstod Marit. Hun fortalte at hun hadde bedrevet værmagi sammen med mange andre hekser i Finnmark

Marit tilsto også at hun hadde forhekset flere av naboene sine, og hadde en diabolsk tørst etter å hevne seg på uvenner i Makkaur. Det var en komplett tilståelsene av alle forholdene.

Myndighetene skrev i rettsreferatet at Marit tilsto “upint”, det var viktig for at tilståelsen skulle være juridisk gyldig.

Men det betydde egentlig bare at Marit hadde snakket etter at torturen var over. Og Marit visste jo godt hva som vill skje om hun trakk tilståelsen tilbake – da var det flere pinsler som ventet.

Marit hadde nemlig noe mer å tilstå: nå sa hun at det fantes en trollkvinne til i Makkaur – det var Marits nabo - Marette.

Og hun hadde lignende trolldomskrefter som Marit selv. For dette var akkurat det fogden hadde håpet på å få - en ny heks de kunne jakte- i det de mente var et stort og farlig organisert nettverk.

Etter tilståelsen ble Marit fraktet til henrettelsesstedet. I dokumentene står det “deretter ville hun gå til sin død, og motta sakramentet”. Marit skulle altså få syndsforlatelse og nattverd av presten før hun skulle møte sin skaper.

Bålet ble satt i hjembygda Makkaur, så hennes sambygdinger og sønnen hennes kunne se henne brenne i hjel. Og da alenemoren Marit var brent, fortsatte myndighetene jakten på trollfolk i Finnmark.

Lars: Naboen Marette ble etter henrettelsen av Marit ført inn til Tinget 5. august samme år. Hun ble også funnet skyldig og brent.

Hekseprosessene i Finnmark skulle pågå i mange år til før det tok slutt i 1692.

De som ble anklaget for å være trollkvinne var ofte de som var helt nede på rangstigen i lokalmiljøet. Gjerne de som var hissige og kranglete.

Og Marit passet inn i denne profilen

I vår tid er det blitt reist et monument i Vardø som har fått navnet “Steilneset minnested”, også kjent som “heksemonumentet” til minne om de 91 ofrene for hekseprosessene i Finnmark på 1600-tallet.

Sammenligner man det lave innbyggertallet i Finnmark med andre hekseprosesser i Europa på denne tiden, så var Finnmark et av de verste områdene i hele Europa. Her gikk det særlig utover kvinner og den samiske befolkningen.

I dag blir disse dommene sett på som noen av de verste justismordene som noensinne har skjedd på norsk jord.

Du har hørt en episode av Gamle greier. Episoden om Marit Thamisdatter er laget av Dang Trinh, Ragna Nordenborg, Chris Nyborg og meg, Lars Hammeren Risberg.